32005R0832
L 138/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 832/2005 НА КОМИСИЯТА
от 31 май 2005 година
относно определянето на излишъка в количествата захар, изоглюкоза и фруктоза за Чешката република, Естония, Кипър, Латвия, Литва, Унгария, Малта, Полша, Словения и Словакия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия,
като взе предвид Акта за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия,
като взе предвид Регламент (ЕО) № 60/2004 на Комисията от 14 януари 2004 г. за определяне на преходни мерки в сектора на захарта във връзка с присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия към Европейския съюз (1), и по-специално член 6, параграф 1, първа алинея от него,
като има предвид, че:
(1)
За да се избегнат смущения на пазарите в сектора на захарта след присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия (новите държави-членки) към Европейския съюз на 1 май 2004 г., член 6, параграф 2 от Регламент (ЕО) № 60/2004 предвижда количествата захар във вид на захар или на преработени продукти, изоглюкоза и фруктоза, които надхвърлят количеството, което се счита за нормален преносен запас на 1 май 2004 г., да бъдат премахнати от пазара във вид на захар или на изоглюкоза на разноски на съответната нова държава-членка.
(2)
За да бъде определен този излишък в количествата, член 8, параграф 2 от Регламент (ЕО) № 60/2004 предвижда новите държави-членки да съобщават на Комисията съответната информация за количествата от производството, потреблението, складовите запаси, износа и вноса, както и информация за установената система за идентификация на излишъка в количествата.
(3)
Като цяло се счита, че излишъкът в количествата захар се получава от развитието на производството, плюс вноса, минус износа за периода от 1 май 2003 г. до 30 април 2004 г., спрямо средния размер на тези количества за същия период през предходните три години. Под внимание са взети също и някои специфични обстоятелства по натрупването на складови наличности, както това е предвидено в член 6, параграф 1, буква в) от Регламент (ЕО) № 60/2004, по-специално намаляването на размера на складовите наличности в този период.
(4)
Съобразно с този метод и на базата на съобщената от новите държави-членки информация следва да бъдат определени излишъците в количествата захар само за Естония, Кипър, Латвия, Малта и Словакия.
(5)
За определянето на излишъците в количествата изоглюкоза и фруктоза бе приложен същия метод. В резултат от това не се налага да бъдат определяни излишъците в количествата изоглюкоза и фруктоза.
(6)
Управителният комитет по захарта не предостави свое становище в рамките на срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Количествата захар във вид на захар или на преработени продукти, които надхвърлят количеството, считано за нормален преносен запас на 1 май 2004 и които следва да бъдат премахнати от пазара на Общността съгласно член 6, параграф 2 от Регламент (ЕО) № 60/2004, са следните:
-
Естония: 91 464 тона,
-
Кипър: 40 213 тона,
-
Латвия: 10 589 тона,
-
Малта: 2 452 тона,
-
Словакия: 10 225 тона.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 май 2005 година.